CELEX: 32020D1202
Language: et
Date: 2020-08-14 00:00:00
Title: Komisjoni rakendusotsus (EL) 2020/1202, 14. august 2020, millega lõpetatakse dumpinguvastane menetlus Hiina Rahvavabariigist pärit kinnitusviikide ja klambrite impordi suhtes ning võetakse Hiina Rahvavabariigist pärit kinnitusviikide ja klambrite import jälgimise alla

17.8.2020   
               
               
                  ET
               
               
                  Euroopa Liidu Teataja
               
               
                  L 269/40
               
            
         KOMISJONI RAKENDUSOTSUS (EL) 2020/1202,
         14. august 2020,
         millega lõpetatakse dumpinguvastane menetlus Hiina Rahvavabariigist pärit kinnitusviikide ja klambrite impordi suhtes ning võetakse Hiina Rahvavabariigist pärit kinnitusviikide ja klambrite import jälgimise alla
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed, (1) eriti selle artikli 9 lõiget 1,
         võttes arvesse Euroopa Parlamendi ja nõukogu 9. oktoobri 2013. aasta määrust (EL) nr 952/2013, millega kehtestatakse liidu tolliseadustik, (2) eriti selle artikli 56 lõiget 5,
         ning arvestades järgmist:
         1.   MENETLUS
         
         
                     (1)
                  
                  
                     18. detsembril 2019 algatas Euroopa Komisjon dumpinguvastase menetluse seoses Hiina Rahvavabariigist pärit kinnitusviikide ja klambrite impordiga ning avaldas sellekohase algatamisteate Euroopa Liidu Teatajas (3).
                  
               
                     (2)
                  
                  
                     Komisjon algatas uurimise vastavalt kaebusele, mille esitasid kuus ELi tootjat: Atrom Impex srl (Rumeenia), Bizon Int. Sp. z.o.o. (Poola), Ergo Staples (Horvaatia), Grupodesa (Hispaania), Omer SpA (Itaalia) ja Velo srl (Itaalia) (edaspidi „kaebuse esitajad“), kelle arvele langeb üle 50 % liidu kinnitusviikide ja klambrite toodangust. Kaebuses esitati dumpingu ja sellest tulenenud olulise kahju kohta tõendid, mida peeti uurimise algatamise jaoks piisavaks.
                  
               
                     (3)
                  
                  
                     Algatamisteates kutsus komisjon huvitatud isikuid uurimises osalemiseks ühendust võtma. Lisaks teatas komisjon eraldi kaebuse esitajatele, teistele teadaolevatele liidu tootjatele, teadaolevatele eksportivatele tootjatele ning Hiina Rahvavabariigi ametiasutustele, teadaolevatele importijatele, tarnijatele, kasutajatele ja kauplejatele ning teadaolevalt asjassepuutuvatele ühendustele uurimise algatamisest ja kutsus neid selles osalema.
                  
               
                     (4)
                  
                  
                     Huvitatud isikutel oli algatamisteates sätestatud tähtaja jooksul võimalik esitada uurimise algatamise kohta märkusi ning taotleda komisjonilt ja/või kaubandusmenetluses ärakuulamise eest vastutavalt ametnikult enda ärakuulamist.
                  
               2.   KAEBUSE TAGASIVÕTMINE JA MENETLUSE LÕPETAMINE
         
         
                     (5)
                  
                  
                     24. juunil 2020. aastal teatasid kaebuse esitajad komisjonile, et võtavad oma kaebuse tagasi.
                  
               
                     (6)
                  
                  
                     Määruse (EL) 2016/1036 artikli 9 lõike 1 kohaselt võib menetluse lõpetada, kui kaebus võetakse tagasi ja kui lõpetamine ei ole vastuolus liidu huvidega.
                  
               
                     (7)
                  
                  
                     Uurimise käigus ei ilmnenud ühtegi asjaolu, mis oleks andnud tunnistust sellest, et menetluse jätkamine on liidu huvides. Komisjon võttis ka teadmiseks Ameerika Ühendriikide kaubandusministeeriumi 26. mai 2020. aasta otsuse lõpetada dumpingu- ja subsiidiumivastane uurimine teatavate Hiina Rahvavabariigist pärit terasest klambrilööjaklambrite (mis on vaatlusaluse toote liik) impordi suhtes. Kuid võttes arvesse, et kaubandushäirete tekkimise oht ei ole kadunud, kavatseb komisjon 24 kuu jooksul pärast käesoleva otsuse avaldamist jälgida vaatlusaluse toote impordi statistilisi suundumusi. See võimaldab komisjonil analüüsida, kas tuleks algatada uus alusmääruse nõuete kohane uurimine.
                  
               
                     (8)
                  
                  
                     Kokkuvõttes leidis komisjon, et dumpinguvastane menetlus Hiina Rahvavabariigist pärit kinnitusviikide ja klambrite impordi suhtes liitu tuleks lõpetada meetmeid kehtestamata.
                  
               
                     (9)
                  
                  
                     Huvitatud isikuid teavitati sellest ja neile anti võimalus esitada märkusi. Menetluse lõpetamise vastu ei olnud ükski huvitatud isik.
                  
               
                     (10)
                  
                  
                     Käesolev otsus on kooskõlas määruse (EL) 2016/1036 artikli 15 lõike 1 kohaselt moodustatud komitee ja määruse (EL) nr 952/2013 artikli 285 alusel moodustatud tolliseadustiku komitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Dumpinguvastane menetlus Hiina Rahvavabariigist pärit ning CN-koodide ex 7317 00 20, ex 7317 00 60, ex 7317 00 80, ex 7326 20 00, ex 7616 10 00, 8305 20 00 ja ex 8308 10 00 (TARICi koodid 7317002040, 7317006040, 7317008040, 7326200040, 7616100040 ja 8308100040) alla kuuluvate kinnitusviikide ja klambrite impordi suhtes lõpetatakse.
         
         
            Artikkel 2
            Uurimine artiklis 1 nimetatud TARICi koodide ja kõikide vastavate tulevaste koodide suhtes jääb avatuks 24 kuuks pärast käesoleva otsuse avaldamist, et komisjon saaks jälgida kinnitusviikide ja klambrite impordi statistilisi suundumusi vastavalt määruse (EL) nr 952/2013 artikli 56 lõikele 5.
         
         
            Artikkel 3
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Brüssel, 14. august 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 176, 30.6.2016, lk 21.
         
            (2)  ELT L 269, 10.10.2013, lk 1.
         
            (3)  ELT C 425, 18.12.2019, lk 21.